Egy bíborossal küld pénzt Irakba a pápa | Mandiner
Federico Filoni bíborost nevezte ki iraki küldöttének Ferenc pápa. Filoni első állomása Bagdad lesz, innen az észak-keleti Erbílbe utazik tovább, Irak kurdok lakta területére. Erbíltől nem messze található Moszul városa, amelyet az Iszlám Állam fegyveresei júniusban megszálltak.
Ferenc pápa vasárnap este találkozott Filoni bíborossal a vatikáni Szent Márta-házban. Az egyházfő „személyes útmutatást” és pénzt is adott a bíborosnak a szükséget szenvedő iraki lakosság azonnali megsegítésére – közölte Federico Lombardi szentszéki szóvivő, aki nem mondta el, mekkora összegről van szó. Ferenc pápa vasárnap a Szent Péter téren mondott beszédében ismét a nemzetközi közösség fellépését szorgalmazta az Irakban folyó „bűncselekmények” leállítása érdekében. A szélsőséges szunnita csoport „kalifátust” kiáltott ki az általa elfoglalt iraki és szíriai területeken, és üldözi más vallások követőit, köztük a keresztényeket. A múlt héten hatalmukba kerítették az észak-iraki Karakost, a legnagyobb iraki keresztény várost.
Filoni bíboros 2000-2003 között Szíriában és Irakban szolgált apostoli nunciusként. Jelenleg a Népek Evangelizálása Kongregáció prefektusa. Az Il Messaggero című római napilapban hétfőn megjelent interjúban elmondta, hogy missziója célja elsősorban diplomáciai és karítatív lesz: az iraki lakosságnak akar segítséget nyújtani. Hozzátette, tudja, hogy feladata nem veszélytelen, segítséget a helyi keresztény püspökök biztosítanak számára.
Filoni bíboros megjegyezte, hogy Szaddám Huszein elűzése 2003-ban kirobbant második iraki háború és az ezt követő nemzetközi katonai jelenlét ellenére az utóbbi tíz év alatt Irakban a helyzet rosszabb lett. „Az ILIÁ nem egyik napról a másikra született meg!” – hangoztatta a pápa iraki küldötte.
MTI Pénzt küldött Irakba Ferenc pápa
| külföld | Vatikán | Irak | muszlim | segély | pénz | keresztény | politika | konfliktus | bíboros | Ferenc pápa | ILIÁ | Federico Filoni